钦定古今图书集成/理学汇编/学行典/第242卷 > 张善昭
## 钦定古今图书集成/理学汇编/学行典/第242卷 > 张善昭

按《广东通志》：“张善昭，字彦光，顺德人。天顺壬午，举于乡，试吏部高等，授兵部司务。大司马余子俊甚才之，
超拜四川佥事。以忤台臣，谪凤阳通判，转临江。魏安
生等八十四人隶尺籍，皆练子宁肺腑。善昭上言：‘子
宁忠贯古今，太宗谓子宁在，朕当用之’。昭帝亦称方
孝孺等为忠臣，既忠之矣，何肺腑外属，尚以奸恶配
百年不宥哉！乞复其家。”既奏，朝野壮之，寻致仕。初，善
昭计偕，天顺癸未，南宫火，友人刘琮死焉。善昭旁皇
数日，于煨烬中得遗骸，归瘗卒业成均同舍赵兰生，
窘且疫，人莫之顾。善昭频视之，兰生垂绝，叩枕谢曰：
“蝼蚁何足累君，君自爱。”比再往，已卧于地。善昭抚其
心，尚温也。复举于床，越数日愈。明年，兰生登进士，德
善昭若父，终其身焉。善昭里居周厚，本支及其乡人
居旁，无甚冻馁者。布政使刘大夏尝单车远访善昭，
信宿乃去。孙灿最知名。